《游金牛山》
元代·张起岩

余生爱林壑，梦想云水间。倏然外尘嚣，俗类每相关。

一行堕世网，著脚多阻艰。回望故山云，逋客几汗颜。

逖矣古肥城，岱麓空翠环。有山名郁葱，秀色青云端。

中藏古招提，檐户擅林峦。我来脱尘鞅，幽境穷跻攀。

层冈列屏嶂，曲径穿荆菅。坏桥拥流水，激石声潺潺。

山门胜雄视，殿宇凌高寒。旅檀矗青瑶，文风馀朱颜。

斗栱镂珍木，金碧纷斓斑。老柏数十围，枝柯驳苍顽。

石泉湛清泠，古洞秘神筌。境与心迹清，恍若遗人寰。

同游二三子，欲去还为言。迫春初暖日，未足称奇观。

首夏山樱熟，红珠莹堪餐。佳树影清密，好鸟声绵蛮。

松露坠青滴，岩云拥髻鬟。烟萝罩虬枝，灵草封法坛。

晴岚新云馀，飞湍泻埼湾。闻之洒然笑，襟怀豁幽閒。

更爱读书堂，当年萃衣冠。中有擢桂仙，声名蔼朝班。

健气壮精舍，盛事留兹山。便欲谢簪绂，眠云弄潺湲。

午风鸣素琴，春醪洒清欢。题诗约山灵，莫云迂夫孱。

作者简介：（1285—1353）济南人，字梦臣，号华峰。博学能文，尤工篆隶。初以察举为福山县学教谕，一度摄县事，听断明允。仁宗延祐二年进士第一，除同知登州事。改集贤修撰，历国子监丞、监察御史。丞相倒刺沙诬陷御史台臣，力争于泰定帝前，事乃得释。历侍御史、燕南廉访使，搏击豪强，不少容贷。顺帝时诏修辽、金、宋三史，入翰林为承旨，充总裁官。以熟于金代掌故及宋儒道学原委，于史稿多所改正。史成致仕。有《华峰漫稿》、《华峰类稿》、《金陵集》